Virallinen lehti nro C 082 , 17/03/1998 s. 0009



KIRJALLINEN KYSYMYS E-1500/97 komissiolle esittäjä(t): Pervenche Berès (PSE) (30. huhtikuuta 1997) Aihe: Avustusohjelma Voiko komissio arvioida, kuinka suuri osuus tärkeimmistä avustusohjelmista kuluu hakemus- ja hallintoasiakirjojen laatimiseen niiden toteutus- ja päätösvaiheessa? Millaisia nämä varoja vastaanottavat fyysiset tai juridiset henkilöt yleensä ovat? Komission puheenjohtajan Jacques Santerin komission puolesta antama täydentävä vastaus (24. syyskuuta 1997) Arvoisan parlamentin jäsenen kysymys näyttää liittyvän kustannusvaikutuksia sisältävien yhteisön ohjelmien toteuttamisessa ilmeneviin hallintokuluihin: hakemusasiakirjojen vastaanotosta ja käsittelystä, toteutuksen seurannasta ja varainhoidosta (maksusitoumukset - maksut) aiheutuviin kuluihin. Tässä yhteydessä on todettava, että jokaisella kustannusvaikutuksia sisältävällä ohjelmalla on omat toteuttamista koskevat yksityiskohtaiset sääntönsä eikä eri politiikkaryhmillä ole yhteisiä hallinnointisääntöjä. Siten komissio panee suoraan täytäntöön tietyt kustannusvaikutuksia sisältävät ohjelmat (tutkimus ja teknologinen kehittäminen (TKK), Euroopan laajuiset verkot, kulttuuri); toiset toteutetaan yhteistyössä kansallisten - valtiollisten tai paikallisten - viranomaisten kanssa (teknistä apua edellyttävät rakennerahastot) ja toiset toteutetaan julkisten tai yksityisten yhteisöjen tai järjestöjen tuella (yhteisön ohjelmat Sokrates, Leonardo, Nuorten Eurooppa, Euroopan ystävyyskaupunkien edistämisohjelma). Yksityiset tahot valitaan tarjouskilpailumenettelyllä. Komissio voi antaa esimerkkejä eri ohjelmien toteuttamisesta aiheutuvista kustannuksista. Niinpä rakennerahastoista annetuissa asetuksissa määrätään komission aloitteesta enimmäismäärät teknisen avun tukemisesta aiheutuville kuluille, paitsi niihin hankkeisiin sisältyvän teknisen avun osalta, joissa rakennerahastoja käytetään vain osarahoituksena. Enimmäismäärät ovat 0,5% Euroopan aluekehitysrahaston (EAKR) ja Euroopan sosiaalirahaston (ESR) osalta, 1% Euroopan maatalouden ohjaus- ja tukirahaston (EMOTR) osalta sekä 2% kalatalouden ohjauksen rahoitusvälineen (KOR) osalta. Enimmäismäärät eivät kuitenkaan kata täysin samoja kustannuslajeja. EMOTR:n ja KOR:n osalta enimmäismäärät koskevat myös koehankkeita. ESR taas voi rahoittaa työmarkkinaosapuolten vuoropuheluun liittyvää toimintaa. Rakennerahastojen tutkimuskulujen ja teknisten avustuskulujen osalta arvoisa parlamentin jäsen voi tutustua hyväksyttävänä olevaan kahdeksanteen vuosikertomukseen rakennerahastoista (1996) (Luku I, alakohta B.2 ¨Uutta luovat toimet ja tekninen apu¨). Vuonna 1997 yhteisön ohjelmista Sokrates, Leonardo ja Nuorten Eurooppa siirrettiin 3% pääomasta (11 miljoonaa ecua 346 miljoonan ecun määrärahoista) ohjelmien toteuttamisesta vastaaville kansallisille tahoille. Lisäksi komissio myönsi talousarvion osasta A lähes samansuuruisen määrän (13 miljoonaa ecua) kahdelle tekniselle avustustoimistolleen. Tutkimuksen ja teknologisen kehittämisen (TKK) alalla avustusohjelmien toteuttamisesta aiheutuvista henkilöstö- ja hallintokuluista säädetään neuvoston päätöksissä, joilla ohjelmat hyväksytään. Keskimäärin nämä kustannukset muodostivat alle 6% vuoden 1996 kaikista maksusitoumuksista. Ne vaihtelevat eri avustusohjelmien luonteen mukaan. Yrityspolitiikassa euroneuvontakeskusten tukitoimiston toiminnassa mukana olevien ammatinharjoittajien yhteenlasketut palkkakustannukset olivat vuonna 1996 740 000 ecua (noin 4,5% 16 miljoonan ecun kokonaisbudjetista).